Priekšlikums PADOMES LĒMUMS par nostāju, kas Eiropas Savienībai jāpieņem ES un Šveices Apvienotajā komitejā par gadījumu noteikšanu, kuros nav nepieciešama datu nodošana, kas paredzēta I pielikuma 3. panta 3. punkta pirmajā daļā Nolīgumā starp Eiropas Kopienu un Šveices Konfederāciju par pārbaužu un formalitāšu vienkāršošanu attiecībā uz preču pārvadājumiem un muitas drošības pasākumiem /* COM/2013/0177 final - 2013/0093 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Nolīgums starp Eiropas Kopienu un Šveices Konfederāciju par pārbaužu un formalitāšu vienkāršošanu attiecībā uz preču pārvadājumiem un muitas drošības pasākumiem[1] ir paredzēts, lai sekmētu vienkāršākas pārbaudes un formalitātes preču pārrobežu pārvadājumos, kā arī brīvu tirdzniecības plūsmu starp līgumslēdzējām pusēm, vienlaikus nodrošinot augstu piegādes ķēdes drošības līmeni. Eksportējot uz trešām valstīm, minēto drošību cita starpā nodrošina pienākums iepriekš iesniegt eksporta muitas iestādē izvešanas kopsavilkuma deklarāciju ar datiem par drošību. Kad preces tiek izvestas no Šveices muitas teritorijas uz trešām valstīm, šķērsojot Savienības muitas teritoriju, šajā deklarācijā ietvertie dati par drošību jānodod eksporta iestādē, kas atrodas Savienības teritorijā. Tādu pašu procedūru vice versa piemēro precēm, ko izved no Savienības caur eksporta iestādi, kas atrodas Šveicē. Apvienotā komiteja, kas izveidota saskaņā ar minētā nolīguma 19. panta 1. punktu, ir atbildīga par šā nolīguma pārvaldību un pareizas īstenošanas nodrošināšanu. Šī komiteja var noteikt gadījumus, kuros datu nodošana nav nepieciešama. Šis atbrīvojums no nodošanas ir iespējams ar nosacījumu, ka tas neietekmē šajā nolīgumā paredzēto drošības līmeni. Šis ES un Šveices Apvienotās komitejas lēmuma projekts ierosina atbrīvojumu no drošības datu nodošanas attiecībā uz dažiem netieša eksporta veidiem, kas norisinās ar gaisa satiksmi. Nosacījums attiecībā uz drošības līmeņa saglabāšanu tiek uzskatīts par izpildītu tad, ja pirms iekraušanas gaisa kuģī gaisa pārvadātāji visai kravai kopumā veic drošības pārbaudes, kas paredzētas Čikāgas Konvencijas par Starptautisko civilo aviāciju 17. pielikumā. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām Šveices muitas iestādes piekrita Apvienotās komitejas lēmuma priekšlikumam. Ietekmes novērtējums Tā kā ar šo lēmumu īsteno nolīguma noteikumu, negrozot tā saturu, ietekmes novērtējums nav vajadzīgs. 3. PRIEKŠLIKUMA JURIDISKIE ASPEKTI Šis Padomes lēmuma priekšlikums ir juridisks instruments, ar kuru definē nostāju, kas Eiropas Savienībai jāpieņem ES un Šveices Apvienotajā komitejā attiecībā uz dažu noteikumu īstenošanu, kuri paredzēti Nolīgumā starp Eiropas Kopienu un Šveices Konfederāciju par pārbaužu un formalitāšu vienkāršošanu attiecībā uz preču pārvadājumiem un muitas drošības pasākumiem. Saskaņā ar noteikumiem, kas paredzēti 5. punkta pirmajā daļā Padomes 2009. gada 25. jūnija Lēmumā Nr. 2009/556/EK par to, lai provizoriski piemērotu un noslēgtu iepriekš minēto nolīgumu[2], Padome pēc Komisijas priekšlikuma ar kvalificētu balsu vairākumu pieņēma Eiropas Savienības kopējo nostāju. 4. IETEKME UZ BUDŽETU Lēmums neietekmē Eiropas Savienības budžetu. 5. IZVĒLES ELEMENTI Nepiemēro. 2013/0093 (NLE) Priekšlikums PADOMES LĒMUMS par nostāju, kas Eiropas Savienībai jāpieņem ES un Šveices Apvienotajā komitejā par gadījumu noteikšanu, kuros nav nepieciešama datu nodošana, kas paredzēta I pielikuma 3. panta 3. punkta pirmajā daļā Nolīgumā starp Eiropas Kopienu un Šveices Konfederāciju par pārbaužu un formalitāšu vienkāršošanu attiecībā uz preču pārvadājumiem un muitas drošības pasākumiem EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. panta 4. punktu saistībā ar tā 218. panta 9. punktu, ņemot vērā 2009. gada 25. jūnija nolīgumu starp Eiropas Kopienu un Šveices Konfederāciju par pārbaužu un formalitāšu vienkāršošanu attiecībā uz preču pārvadājumiem un muitas drošības pasākumiem[3] (turpmāk "nolīgums"), ņemot vērā Padomes 2009. gada 25. jūnija Lēmumu Nr. 2009/556/EK par minētā nolīguma provizorisku piemērošanu un noslēgšanu[4] un jo īpaši tā 5. panta pirmo daļu, ņemot vērā Eiropas Komisijas priekšlikumu, tā kā: (1) Saskaņā ar nolīguma 21. pantu ar šo nolīgumu izveidotā Apvienotā komiteja (turpmāk "ES un Šveices Apvienotā komiteja") ir atbildīga par nolīguma pārvaldi. (2) Nolīguma I pielikuma 3. panta 3. punkta otrajā daļā paredzēts, ka Apvienotā komiteja var noteikt gadījumus, kuros šīs informācijas nodošana nav nepieciešama, ja vien tā neietekmē nolīgumā paredzēto drošības līmeni, IR PIEŅĒMUSI ŠO LĒMUMU. 1. pants Nostāja, ko Eiropas Savienība pieņems ES un Šveices Apvienotajā komitejā attiecībā uz tādu gadījumu noteikšanu, kuros nav nepieciešama datu nodošana, kas paredzēta nolīguma I pielikuma 3. panta 3. punkta pirmajā daļā, ir noteikta šeit pievienotajā ES un Šveices Apvienotās komitejas lēmuma projektā. 2. pants Pēc Apvienotās komitejas lēmuma pieņemšanas to publicē Eiropas Savienības Oficiālajā Vēstnesī. 3. pants Šis lēmums stājas spēkā tā pieņemšanas dienā. Briselē, Padomes vārdā – priekšsēdētājs PIELIKUMS PROJEKTS ES UN ŠVEICES APVIENOTĀS KOMITEJAS LĒMUMS Nr. …/2013 (… gada …), ar ko nosaka gadījumus, kad nav nepieciešama datu nodošana, kas paredzēta I pielikuma 3. panta 3. punkta pirmajā daļā 2009. gada 25. jūnija Nolīgumā starp Eiropas Kopienu un Šveices Konfederāciju par pārbaužu un formalitāšu vienkāršošanu attiecībā uz preču pārvadājumiem un muitas drošības pasākumiem APVIENOTĀ KOMITEJA, ņemot vērā 2009. gada 25. jūnija nolīgumu, kas noslēgts starp Eiropas Kopienu un Šveices Konfederāciju par pārbaužu un formalitāšu vienkāršošanu attiecībā uz preču pārvadājumiem un muitas drošības pasākumiem (turpmāk "nolīgums"), un jo īpaši tā 21. panta 3. punktu un I pielikuma 3. panta 3. punkta otro daļu, tā kā: (1) Nolīguma mērķis ir sekmēt pārbaužu un formalitāšu vienkāršošanu, precēm šķērsojot robežu, kā arī netraucētu tirdzniecību starp abām līgumslēdzējām pusēm, vienlaikus nodrošinot augstu drošības līmeni piegādes ķēdē. (2) Līgumslēdzējas puses ir apņēmušās katra savā teritorijā nodrošināt līdzvērtīgu drošības līmeni, veicot pasākumus saskaņā ar Savienībā spēkā esošajiem tiesību aktiem. (3) Ja preces no vienas Līgumslēdzējas puses muitas teritorijas uz trešo valsti izved, šķērsojot otras Līgumslēdzējas puses muitas teritoriju, pirmās Līgumslēdzējas puses kompetentā iestāde nodod otras Līgumslēdzējas puses kompetentajai iestādei datus attiecībā uz drošību, kas minēti izvešanas kopsavilkuma deklarācijā, kura iesniegta pirmās Līgumslēdzējas puses kompetentajā iestādē. (4) Apvienotā komiteja var noteikt gadījumus, kuros šī informācijas nodošana nav nepieciešama, ja vien tā neietekmē nolīgumā paredzēto drošības līmeni. (5) Eiropas Savienības dalībvalstis un Šveices Konfederācija ir Čikāgas Konvencijas par starptautisko civilo aviāciju līgumslēdzējas puses. Saskaņā ar šīs Konvencijas 17. pielikumu, lai aizsargātu starptautisko civilo aviāciju pret nelikumīgu iejaukšanos, gaisa pārvadātāji visiem kravu pārvadājumiem pirms iekraušanas gaisa kuģī veic drošības kontroli. (6) Eiropas Kopienu un Šveices Konfederāciju saista 1999. gada 21. jūnijā noslēgtais nolīgums par gaisa transportu, kas regulē jo īpaši aviācijas drošumu un drošību, IR NOLĒMUSI ŠĀDI. 1. pants Nolīguma I pielikuma 3. panta 3. punkta pirmajā daļā minētās preču izvešanas gadījumos datu nodošana nav nepieciešama, ja (a) preces pārvadā aviosabiedrība, kura nodrošina pārvadājumus ārpus Līgumslēdzēju pušu muitas teritorijas; (b) preču izvešana caur otras Līgumslēdzējas puses muitas iestādi tiek veikta, izmantojot aviotransportu; (c) izvešanas kopsavilkuma deklarācija vai eksporta muitas deklarācija, kas atbilst nosacījumiem, kas paredzēti attiecīgajai kopsavilkuma deklarācijai, ir iesniegta kompetentajai muitas iestādei vietā, uz kuru preces ir eksportētas; (d) preces nonāk muitas iestādē vietā, kur notiek izvešana no otras Līgumslēdzējas puses muitas teritorijas, pārvadātājs iesniedz attiecīgajai iestādei izvešanas kopsavilkuma deklarācijas par attiecīgajām precēm kopiju pēc tās pieprasījuma. 2. pants Šis lēmums stājas spēkā nākamajā dienā pēc tā pieņemšanas. Briselē, […] APVIENOTĀ KOMITEJA PRIEKŠSĒDĒTĀJS [1] OV L 199, 31.7.2009., 24. lpp. [2] OV L 199, 31.7.2009., 22. lpp. [3] OV L 199, 31.7.2009., 24. lpp. [4] OV L 199, 31.7.2009., 22. lpp.